Suomi ja Yhdysvallat pelasivat kihelmöivän MM-finaalin.

Puhelinhaastattelussa tuoreet maailmanmestarit: Nuorten Leijonien päävalmentaja Jussi Ahokas ja voittomaalin laukoja Kaapo Kakko.

Suomi juhli avausmaalia toisessa erässä. AOP

Suomi kaatoi Yhdysvallat Vancouverissa pelatussa MM-finaalissa maalein 3-2.

Kaapo Kakko lapioi voittomaalin ajassa 58.34. Anton Lundell ja Henri Jokiharju kuittasivat syöttöpisteet.

MM-finaalin avausmaalin teki Jesse Ylönen komealla yv-lämärillä toisen erän puolivälissä. Syöttöpisteet merkittiin Oskari Laaksoselle ja Valtteri Puustiselle.

Päätöserän alussa Otto Latvala siivutti ranteella Suomelle 2-0-johto-osuman Aleksi Heponiemen ja Rasmus Kuparin esityön jälkeen.

Yhdysvallat ei häkeltynyt, alkuunkaan. Vain minuutti myöhemmin Alexander Chmelevski kavensi, ja pian perään Josh Norris laukoi tasoituksen.

Talvitie taisteli loukkaantuneena

Suomen kippari Aarne Talvitie kömpi avauserän lopussa tuskaisen näköisenä vaihtoaitioon ja hetken kuluttua pukukoppiin. Hänen jalkansa jäi kamppailutilanteessa ikävästi laidan ja Mikey Andersonin väliin.

Talvitie kokeili erätauon jälkeen jäällä jalkansa kestävyyttä mutta häipyi nopeasti takaisin pukukoppiin. Toisen erän lopussa Talvitie palasi jälleen omalle paikalleen ykkösketjuun mutta vain hetkeksi.

Kolmas tällä vuosikymmenellä

Suomi on voittanut alle 20-vuotiaiden maailmanmestaruuden tällä vuosikymmenellä nyt kolmesti (2014, 2016 ja 2019). Samaan määrään on pystynyt vain Yhdysvallat (2010, 2013 ja 2017).

Kanadalla mestaruuksia on kaksi (2015 ja 2018), Venäjällä (2011) ja Ruotsilla (2012) yksi.